Vermiste meisie in vlak graf gevindArgieffoto Die liggaam van ŉ 10-jarige meisie van Limpopo, wat sedert Maandag vermis is, is Donderdag in ŉ vlak graf gevind. Lt.kol. Moatshe Ngoepe, polisiewoordvoerder, het gesê die meisie, Zanele Shirinda, is Maandag vir die laaste keer gesien toe sy omstreeks 18:00 na ŉ plaaslike winkel in Giyani, in die noordooste van die provinsie, gestap het. “Die polisie het ná haar ŉ verdwyning ŉ soektog van stapel gestuur en haar liggaam is vandag omstreeks 12:00 in ŉ vlak graf in die veld, naby die Giyani-stadion gevind,” het Ngoepe gesê. Die oorsaak van haar dood sal deur ŉ nadoodse ondersoek bepaal word. Die polisie ondersoek ŉ saak van moord. Niemand is nog in verband met die voorval in hegtenis geneem nie.